A Bizottság határozata

(1995. július 25.)

a külön határozat hatálya alá még nem tartozó harmadik országokból érkező halászati termékekre vonatkozó egészségügyi bizonyítvány bevezetéséről

(EGT vonatkozású szöveg)

(95/328/EK)

AZ EURÓPAI UNIÓ BIZOTTSÁGA,

tekintettel az Európai Közösséget létrehozó szerződésre,

tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1] és különösen annak 11. cikkére,

mivel a Bizottság a 91/493/EGK irányelv 11. cikkével összhangban megállapította a halászati termékek számos harmadik országból történő behozatalára vonatkozó különleges feltételeket;

mivel az ilyen határozat hatálya alá nem tartozó harmadik országból származó halászati termékek behozatalának szabályozása és a kereskedelem zavarának megelőzése érdekében meg kell határozni az egészségügyi bizonyítvány egységesített mintáját;

mivel az egységes egészségügyi bizonyítvány elfogadása kedvező hatással lenne mind a piaci szereplőkre, mind az ellenőrző szolgálatokra, valamint előmozdítaná a behozott halászati termékek Közösségen belüli szabad forgalmazását;

mivel az e határozat által létrehozott egészségügyi bizonyítvány ideiglenes és két évig alkalmazható, amely alatt egyedi határozatokat lehet elfogadni; mivel ennek megfelelően az ideiglenes bizonyítvány a továbbiakban nem vonatkozik azon harmadik országokra, amelyekre vonatkozóan egyedi határozatot fogadtak el;

mivel a behozott halászati termékek állat-egészségügyi ellenőrzését a legutóbb az Ausztria, Finnország és Svédország csatlakozási okmányával módosított, a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1990. december 10-i 90/675/EGK tanács irányelvvel [2] összhangban kell végrehajtani; mivel ezen ellenőrzések együtt járnak a behozott termékeket kísérő egészségügyi bizonyítvány bemutatásával;

mivel az egészségügyi bizonyítvány egységes mintájának elfogadása nem sérthet semmilyen különös behozatali előírást, amelyet egy harmadik országra vonatkozóan az egészségügyi helyzet bizottsági szakértők által lefolytatott helyszíni vizsgálatát követően állapítottak meg;

mivel a 91/493/EGK irányelv 10. cikkének második albekezdésében meghatározott halászati termékeket – különleges státuszuk figyelembevételével – nem kell az említett állat-egészségügyi bizonyítványoknak kísérniük;

mivel a 91/493/EGK irányelv 10. cikkével összhangban az egészségügyi bizonyítványnak tanúsítania kell, hogy a Közösségbe szánt halászati termékek tenyésztésének, előkészítésének, feldolgozásának, tárolásának, csomagolásának és szállításának feltételei a 91/493/EK irányelvben és annak valamennyi vonatkozó végrehajtási jogszabályában megállapított feltételekkel legalább egyenértékűek;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A halászati termékek 90/675/EGK irányelv I. mellékletében meghatározott területekre behozott szállítmányainak az érintett harmadik ország illetékes hatóságai által engedélyezett és ellenőrzött létesítményből kell származniuk, és a szállítmányokat egy sorszámozott egészségügyi bizonyítvány eredeti példányának kell kísérnie, amely tanúsítja, hogy a termékek tenyésztésére, kezelésére, feldolgozására, csomagolására és azonosítására vonatkozó egészségügyi feltételek a 91/493/EGK irányelvben megállapítottakkal legalább egyenértékűek. Ezen egészségügyi bizonyítvány mintája e határozat mellékletében szerepel.

(2) E bizonyítványt nem kell alkalmazni a 91/493/EGK irányelv 10. cikkének (2) bekezdésében említett halászati termékekre.

2. cikk

Az 1. cikk (1) bekezdésében említett egészségügyi bizonyítványnak egyetlen lapból kell állnia, és a behozatali tagállam hivatalos nyelveinek legalább egyikén, valamint – adott esetben – a rendeltetési ország nyelveinek egyikén kell kiállítani.

3. cikk

Az e határozatban előírt egészségügyi bizonyítványokat nem kell alkalmazni az olyan harmadik országból származó halászati termékekre, amelyekre vonatkozóan különleges behozatali feltételeket állapítottak meg.

4. cikk

Ezt a határozatot 1995. július 1-jétől két évig kell alkalmazni.

5. cikk

Ennek a határozatnak a tagállamok a címzettjei.

Kelt Brüsszelben, 1995. július 25-én.

a Bizottság részéről

Franz Fischler

a Bizottság tagja

[1] HL L 268., 1991.9.24., 15. o.

[2] HL L 373., 1990.12.31., 1. o.

--------------------------------------------------

MELLÉKLET

+++++ TIFF +++++

+++++ TIFF +++++

--------------------------------------------------